Laulupeol: Naiskodukaitsjad ja kaitseliitlased keedavad tantsu- ja laulupeolistele 45 000 liitrit suppi ÕL - Estonian World Review
Laulupeol: Naiskodukaitsjad ja kaitseliitlased keedavad tantsu- ja laulupeolistele 45 000 liitrit suppi ÕL
Anet Nuk ÕL
http://www.ohtuleht.ee/432801
Vaprad naiskodukaitsjad ja kaitseliitlased keedavad sel nädalal XI noorte laulu- ja tantsupeost "Maa ja ilm" osavõtjatele kokku ligi 45 000 liitrit suppi. Selline kogus üheskoos täidaks umbes kahesaja tavalise korteri vannid.
Esinejad pole ainsad, kelle tööpäevad kestavad peo ajal varavalgest hilisõhtuni. Usinad supikeetjad panevad pajad tulele juba hommikul kella kuue paiku. Kokku tuleb seitsme päeva jooksul valmistada enam kui 112 000 supiportsu, mille tegemiseks kulub umbes 7 tonni supipõhja.
Toitlustusega tegelev Kaitseliidu Sakala maleva tagalaülem Enno Teiter ütles, et tublidele naiskodukaitsjatele pole nii suure hulga supi valmistamine mingi probleem. "Nad on karastunud talvel 20 miinuskraadiga metsas supi keetes," räägib Teiter. Lisaks on üks ja sama tiim laulupeolisi toitnud juba 1990ndate keskpaigast, seega sujub koostöö ladusalt.
Seekord süüakse katuse all
Uuendusena toimub peoliste toitmine sel aastal Eesti Näituste C hallis, mitte tavapärases välisööklas. Laulu- ja tantsupeo kommunikatsioonijuht Sten Weidebaum räägib, et tänu Eesti Näituste lahkele pakkumisele ei pea peolised sel aastal ootamatut vihmavalingut või põletavat keskpäevakuumust kartma. Korraga mahub halli sööma umbes 2000 pidulist. Lisaks on näitustehalli juures tavapärasest paremad ka kätepesuvõimalused. Lapsevanemad ei pea muretsema, et punklaulupeo massihaigestumised võiksid korduda.
Laulupeol oma spetsiaalne supp
Laulu- ja tantsupeol on sel aastal esmakordselt oma ametlik supp, mille valisid välja peol osalejad ise. Kevad-talvel toimunud üle-eestlisel hääletusel edestas Felixi seljanka teisi mäekõrguselt – enam kui 1000 häälega.
Lisaks võidusupile leiavad pidulised laulu- ja tantsupeo ajal menüüst ka rassolniku, herne- ja lihapallisupi. Supikõrvase eest hoolitseb sel aastal Leibur ning lauljate-tantsijate magusanälja kustutavad Premia ja Tere.
Teisipäeval isukalt seljankat söönud Tallinna Kuristiku gümnaasiumi 1. klassi õpilaste sõnul oli supp väga maitsev. Paljudele juhendajatelegi üllatuslikult sõid isegi tavapärased supipõlgurid oma kausid viimseni tühjaks.
"Nii head toitu pole laulupeol tõesti ammu saanud," kinnitasid ka Otepää gümnaasiumi õpetajad.